**2024 жылғы 20 маусымда өткен «Мал шаруашылығы өнімдерін терең өңдеу мен экспорттауды дамыту мәселелері» атты**

**Үкімет сағатының қорытындысы бойынша**

**ҰСЫНЫСТАР**

Қазақстан Республикасы Ауыл шаруашылығы министрінің баяндамасын тыңдап, Қазақстан Республикасы Парламентінің Мәжілісі **ҰСЫНАДЫ:**

**1. Қазақстан Республикасының Үкіметі:**

1.1. мемлекеттік қолдау шараларын ұсыну тәсілдерін қоса алғанда, ауыл шаруашылығын дамыту мәселелерінде мемлекеттік саясаттың сабақтастығын қамтамасыз етсін;

1.2. агроөнеркәсіптік кешеннің дамуына ықпал ететін шешімдер қабылдау кезінде ведомствоаралық үйлестіруді күшейтсін;

1.3. Қазақстанда ауыл шаруашылығын мемлекеттік қолдау деңгейін ЕАЭО-ға мүше мемлекеттердегі қолдау деңгейіне мөлшерлес күйге жеткізу жөнінде шаралар қабылдасын;

1.4. отандық тамақ өнімдерін өндірушілерді қорғау үшін протекционистік шараларды күшейтсін, оларды қабылдаудың жеделдігін және өткізуді бақылауды арттырсын;

1.5. ЕАЭО шеңберінде ұлттық заңнаманы және ұлттықтан жоғары нормативтік актілерді:

- органдардың өнімнің сәйкестігін растау жөніндегі жауаптылығын арттыру;

- соның негізінде сәйкестікті бағалау туралы құжаттар берілетін зерттеулер (сынақтар) хаттамаларын есепке алу;

- техникалық реттеу саласындағы уәкілетті органға жарамсыздық мәртебесімен сәйкестікті бағалау туралы құжаттардың айналымын шектеу жөнінде шаралар қабылдау құқығын беру бөлігінде жетілдіру жөніндегі мәселелерді пысықтасын;

1.6. фитосанитариялық және ветеринариялық органдар үшін шекара маңы бекеттерінде тиісті бақылау жағдайларын, толық жиынтықты зертханалық жарақтандыруды жасау жөнінде шаралар қабылдасын;

1.7. озық технологиялармен, инновациялық әзірлемелермен танысу мақсатында отандық өндірушілер үшін, сондай-ақ сала мамандарының біліктілігін арттыру үшін шетелдік «роуд-шоуларды» қайта жаңғыртсын.

**2. Қазақстан Республикасының Ауыл шаруашылығы министрлігі:**

2.1. Қаржы министрлігімен бірлесіп, АӨК субъектілерін жеңілдетілген қаржыландыруға қосымша қаражат бөлу мәселесін пысықтасын және мақұлданған өтінімдер бойынша субсидиялардың тұрақты және уақтылы төленуін қамтамасыз етсін;

2.2. СҚО тәжірибесін тарату шеңберінде:

- сүт-тауар фермаларын құру жобаларының құрылыс-монтаждау жұмыстарына;

- ет өңдеу комбинаттарын салуға және жаңғыртуға;

- асыл тұқымды құс өсіретін репродукторларды салуға арналған шығындарды қаржыландыру мәселелерін қарастырсын;

2.3. субсидия алушылар – сүт өңдеу кәсіпорындары үшін отандық өндірістегі сүт шикізаты мен құрғақ сүтті басым түрде сатып алу бойынша ыңғайласпа міндеттемелерді көздесін;

2.4. Инвестициялық салымдар кезінде агроөнеркәсіптік кешен субъектісі шеккен шығыстардың бір бөлігін өтеу бойынша субсидиялау қағидаларына құрғақ сүт өндіру және жұмыртқаны терең өңдеу жөніндегі жобалардың жекелеген паспорттарын енгізу мәселесін қарастырсын;

2.5. тиісті мәліметтердің дұрыстығы мен толықтығын қамтамасыз ететін қазіргі заманғы цифрлық технологияларға негізделген мал шаруашылығы бойынша объективті статистикалық көрсеткіштерді (ауыл шаруашылығы жануарларының саны және өндірілген мал шаруашылығы өнімі бойынша деректер) қалыптастырудың бірыңғай жүйесін енгізу жөнінде шаралар қабылдасын;

2.6. Қаржы, Сауда және интеграция, Денсаулық сақтау, Ұлттық экономика министрліктерімен бірлесіп, міндетті ветеринариялық тексеріп қарайтын өткізу пункттерін құру арқылы Қазақстан Республикасы Мемлекеттік шекарасының бүкіл периметрі бойынша ветеринариялық бақылауды күшейту мәселесін пысықтасын;

2.7. Сауда және интеграция министрлігімен бірлесіп, ірі қара мал және ұсақ мал терілерін әкетуге экспорттық кедендік баждардың күшін жою мәселесін қарастырсын;

2.8. Сауда және интеграция министрлігімен бірлесіп, ішкі өндіріс мүмкіндіктерін ескере отырып, құрғақ сүт әкелуге квота белгілеу және барлық салалардың қажеттіліктерін қамтамасыз ету мәселесін қарастырсын;

2.9. сүтті (сары май, ірімшік, құрғақ сүт) терең өңдеуді ынталандыруға ерекше көңіл бөле отырып, сүт саласын субсидиялау тетіктерін қайта қарастырсын;

2.10. табынды селекциялаудың және өз төлінен өсірудің қазіргі заманғы әдістерін қолдану арқылы өнімділігі жоғары ауыл шаруашылығы жануарларының үлес салмағын ұлғайту жөніндегі іс-шараларды кешенді қолдау жөнінде шаралар қабылдасын;

2.11. соңғы 5 жылда мал шаруашылығы саласындағы мал шаруашылығы өнімдерін өндіру, қайта өңдеу, жануарларды азықтандыру және олардың саулығы әдістерін жақсартуға бағытталған ғылыми зерттеулер мен инновациялар әзірлеу бойынша тексеру жүргізсін және оларды өндіріске енгізу жөнінде шаралар қабылдасын;

2.12. ветеринариялық амандықты қамтамасыз ету және эпизоотиялық ахуалдың мониторингін күшейту бойынша басқарушылық, ұйымдастырушылық және қаржылық сипаттағы жедел шараларды қабылдасын;

2.13. 2024 жылдың соңына дейін мал шаруашылығы өнімдерін қадағалау жүйесін жаңғырту және оны халықаралық тәжірибе мен практиканы ескеріп, басқа мемлекеттік органдардың ақпараттық жүйелерімен ықпалдастыру жөнінде шаралар қабылдасын;

2.14. 2024 жылдың соңына дейін ұсынылатын жеңілдіктер, субсидиялар, преференциялар туралы ақпараттың қолжетімділігін арттыру мақсатында ауыл шаруашылығы тауар өндірушілері үшін мемлекет пен бизнестің «бір терезе» қағидаты бойынша өзара іс-қимыл жасау тетіктерін әзірлесін;

2.15. жемшөп өндірісін дамыту жөніндегі жұмысты, оның ішінде жемшөп дақылдарының егіс алқаптарын кеңейту, жемшөп сапасын жақсарту арқылы жалғастырсын;

2.16. жыл бойы малды қорада ұстау технологиясын қолданатын сүт-тауар фермалары үшін жемшөп дайындауды субсидиялауды енгізу мәселесін қарастырсын;

2.17. тәуелсіз мобильді зертханалардың халықтан және өзге де ұсақ өндірушілерден сатып алынатын сүттің сапасын айқындау жөніндегі желісін құру мәселесін пысықтасын;

2.18. мүдделі мемлекеттік органдармен және сараптамалық қоғамдастықпен бірлесіп, Ауыл шаруашылығы өнімін және тамақ өнеркәсібін қайта өңдеуді дамыту жөніндегі іс-шаралардың кешенді жоспары шеңберінде ешкілердің, жылқылардың және түйелердің сүті мен етін терең өңдеу мәселелерін пысықтасын;

2.19. мүдделі мемлекеттік органдармен және сарапшы қоғамдастықпен бірлесіп, тері мен жүнді, оның ішінде шикізатты қайта өңдеу кәсіпорындарына тапсыруды ынталандыру арқылы қайта өңдеу салаларын дамыту мәселелерін пысықтасын;

2.20. мүдделі мемлекеттік органдармен және сарапшы қоғамдастықпен бірлесіп, мал шаруашылығы өнімдерін (қосалқы өнімдер, сүйек шикізаты, қан, мүйіз, тұяқ, мамық-қауырсын және т. б.) өндіру кезінде түзілетін жанама шикізатты терең өңдеу жөніндегі бағдарламаны әзірлесін және бекітсін;

2.21. күзгі-қысқы кезеңде қозыларды күтіп-бағу мен өсіруді мемлекеттік қолдау бөлігінде мал шаруашылығын субсидиялау қағидаларына өзгерістер енгізу мәселесін қарастырсын;

2.22. жеке қосалқы шаруашылықтар мен шағын фермерлерді
2025 жылғы 1 қаңтардан бастап күшіне енетін «Сүт және сүт өнімдерінің қауіпсіздігі туралы» техникалық регламент талаптарына дайындау мақсатында шикі сүтті дайындау мен сақтаудың
санитариялық-гигиеналық нормалары мен технологияларын сақтау бойынша ақпараттық-түсіндіру жұмыстарын жалғастырсын;

2.23. Қаржы министрлігімен бірлесіп, тамақ өнімдері бойынша реттелетін сатып алу көлемінде қазақстандық қамту үлесін ұлғайту жөнінде шаралар қабылдасын.

**3. Қазақстан Республикасының Сауда және интеграция министрлігі:**

3.1. сауда желілерін отандық және импорттық өндірушілердің өнімдерін өткізу үшін тең жағдайлар жасауға міндеттесін (ретробонустарды міндетті түрде алу саясатын алып тастау; берілген тауар үшін уақтылы ақы төлеуді қамтамасыз ету; отандық тауарлардың сауда сөрелерінде басым тәртіппен орын алуын ұсыну және т. б.);

3.2. 2024 жылдың аяғына дейін Еуразиялық экономикалық одаққа мүше мемлекеттердің аумағында отандық өндірістің тамақ өнімдерін сату бойынша мамандандырылған дүкендер ашу мүмкіндіктері мен форматтарын қарастырсын;

3.3. ветеринария және тамақ өнеркәсібі саласындағы стандарттарды дайын өнімді импорттаушы әлеуетті елдермен үйлестіру жөнінде шаралар қабылдасын;

3.4. әлеуетті сыртқы нарықтарда отандық өнімді ілгерілету үшін «Халал» стандарттарын қолдану жөнінде шаралар қабылдасын.

**4. Қазақстан Республикасының Денсаулық сақтау министрлігі:**

4.1. Ауыл шаруашылығы министрлігімен бірлесіп, импорттық өндірістің сүт өнімдерінің техникалық регламенттер талаптарына *(қауіпсіздік көрсеткіштері, таңбалау, буып-түю және т. б.)* сәйкестігін бақылауды күшейту жөнінде қосымша шараларды айқындасын;

4.2. Сауда және интеграция министрлігімен бірлесіп, адал бәсекелестік үшін жағдай жасау және тұтынушыларды адастыруға және Қазақстан Республикасының аумағына жасырын импортты әкелуге жол бермеу мақсатында өткізілетін тамақ өнімдеріне бақылауды күшейту жөніндегі қосымша шараларды айқындасын.

**5. Қазақстан Республикасының Өнеркәсіп және құрылыс министрлігі:**

5.1. мүдделі мемлекеттік органдармен және сараптамалық қоғамдастықпен бірлесіп, тері мен былғарыны қайта өңдеу үшін технологиялық жабдықтардың жеңілдікті лизингінің жекелеген бағдарламасын қабылдау мәселесін пысықтасын;

5.2. Ауыл шаруашылығы, Сауда және интеграция, Ұлттық экономика министрліктерімен бірлесіп:

- жеңіл өнеркәсіп тауарларын цифрлық таңбалауды және қадағалауды енгізу мәселесін пысықтасын;

- «Бизнестің жол картасы» және «Қарапайым заттар экономикасы» бағдарламалары шеңберінде субсидияланатын және кепілдендірілетін ірі бизнес субъектілерінің тізбесіне жеңіл өнеркәсіп саласының экономикалық қызметтің жалпы сыныптауышын енгізу мәселесін қарастырсын;

- инвестициялық жобаларды іске асыру үшін айқындалған Басым қызмет түрлерінің тізбесіне жеңіл өнеркәсіп салаларын енгізу мәселесін қарастырсын;

5.3. мал сою және мал шаруашылығы өнімдерін қайта өңдеу бойынша отандық технологиялық жабдықтарды шығару үшін тамақ өндіретін машиналар жасауды дамыту бойынша мәселелерді пысықтасын және ұсыныстарды дайындасын.

**6. Қазақстан Республикасының Сыртқы істер министрлігі** Ауыл шаруашылығы және Сауда және интеграция министрліктерімен бірлесіп, мемлекетаралық келіссөздер мен іс-шаралар жүргізу арқылы отандық ауыл шаруашылығы тауарын өндірушілерге дайын өнімді өткізудің экспорттық арналарын іздестіруде және кеңейтуде жәрдемдесу жөніндегі Жобалау офисін ашу мәселесін қарастырсын.

**7. Қазақстан Республикасы Су ресурстары және ирригация министрлігі** Ауыл шаруашылығы министрлігімен бірлесіп, ауыл шаруашылығы тауарын өндірушілердің мал шаруашылығындағы жемшөп базасын суару арқылы дамытуға бағытталған инвестициялық жобалар үшін көздерді айқындауға өтінімдерді және тиісті рұқсаттар беруді басым тәртіппен қарастырсын.

**8. Қазақстан Республикасының Ұлттық экономика министрлігі:**

8.1. мал шаруашылығы өнімдерін қайта өңдеу бағыттары бойынша салықтық жеңілдіктер тізбесін кеңейту жөніндегі мәселелерді пысықтасын және ұсыныстарды дайындасын;

8.2. ауыл шаруашылығы өнімдерін өндірушілер мен қайта өңдеушілер, ауыл шаруашылығы кооперативтері мен тамақ өнімдерін өндірушілер үшін қосымша құн салығының қосымша сомасын (минус 70%) есепке жатқызу бойынша қолданыстағы жеңілдікті Салық кодексінің жаңа редакциясында сақтасын;

8.3. ауыл шаруашылығы өнімдерін сатып алумен айналысатын өнім дайындаушы ұйымдардың бөлшек сауда салығын төлеуін олардың қызметіне бөлшек сауда салығын төлеу үшін рұқсат етілген экономикалық қызмет түрлері жалпы сыныптауышының қызмет түрлерінің тізбесіне енгізу арқылы көздесін;

8.4. Ауыл шаруашылығы министрлігімен бірлесіп, шикізатты қайта өңдеуге тапсыруды ынталандыру мақсатында Салық кодексінің
341-бабына сәйкес есептелетін ЖҚШ-ның салық салынбайтын кіріс шегін ұлғайту мәселесін қарастырсын.

**9. Қазақстан Республикасының Ғылым және жоғары білім министрлігі Қазақстан Республикасының Ауыл шаруашылығы министрлігімен бірлесіп,** дуальды білім беру қағидаттарын қолдана отырып, ауыл шаруашылығы, жеңіл өнеркәсіп салаларында мамандар даярлау жөніндегі қазіргі заманғы кәсіптік стандарттарды пысықтасын және енгізу жөнінде шаралар қабылдасын.

**10. Облыс әкімдіктері:**

10.1. өңірлік жоспарлар шеңберінде ауыл шаруашылығы өнімдерін өндіру мен қайта өңдеу арасында тұрақты байланыстар орнату мақсатында әлеуметтік-кәсіпкерлік корпорациялардың қатысуымен ауыл шаруашылығы кооперативтерін, сервистік-дайындау пункттерін дамыту және құруды ынталандыру жөніндегі шараларды көздесін;

10.2. ет өнімдерін тікелей сатуды қамтамасыз ету үшін фермерлер базарларын ұйымдастыру жөнінде шаралар қабылдасын;

10.3. мал сою алаңдары мен пункттерін ауыл шаруашылығы жануарларының терісін сыпырып алуға арналған заманауи механикаландырылған жабдықпен жарақтандыру мәселесін қарастырсын.